[bookmark: _GoBack]În săptămâna 26.09-30.09. 2022, Școala Gimnazială Nr 4 Vulcan a fost gazda unui grup format din 10 elevi si 2 cadre didactice de la Scoala Nr 33 din Sosnowiec - Polonia, din cadrul proiectului "Polish-Romanian-Natural Heritage", înregistrat cu numărul 2021-1-PMU-4001.
Scopul acestui proiect a fost acela de a-i familiariza pe elevi cu patrimoniul natural specific României și Poloniei. Activitățile desfășurate au acoperit o gamă diversificată de domenii, precum:biologie, geografie, arte, tic, ecologie, nutriție sănătoasă, plante terapeutice, sport, cultură. 
Luni , 26 septembrie, invitații au fost primiți de către  doamna director prof. Illyes Ecaterina,doamna viceprimar Socaci Malvine, doamna director adjunct prof. Udrea Carmen , domnul profesor Ursuța Paul, așa cum este tradiția, cu pâine și sare. 
Deschiderea proiectului a avut loc în sala de sport, unde domnul profesor Ursuța Paul a făcut o scurtă prezentare , după care au luat cuvântul doamna director Illyes Ecaterina , doamna profesoară Katarzyna Imielska, doamna viceprimar Socaci Malvine.
Doamna învățătoare Stănilă Angela  a pregătit câteva activități de  energizare, în timpul cărora s-a lucrat pe  echipe internaționale formate din câte 2 elevi din Polonia și unul de la școala noastră. La acest proiect au participat 10 elevi polonezi și 5 elevi români. Aceste activități au fost urmate de scurte prezentări ppt făcute de către elevi sub îndrumarea doamnelor profesoare : Govor Cristina, Lazăr Cristina, Drăgoi Gabriela. La finalul acestor prezentări s-a organizat la un scurt concurs  pe Kahoot.
În cea de-a doua zi, elevii și cadrele didactice au vizitat Defileul Jiului și Muzeul Arhitecturii Populare al Gorjului , de la Curtișoara.  Aici se regăsesc  cele mai vechi și reprezentative piese din arhitectura populară gorjeană , precum : conace, teascuri, șoproane, pivnițe de deal, cotețe, grajduri, pătule, unelte pentru munca de la țară, case boierești  sau țărănești, de lemn, cu interioare tradițional amenajate și cu grădini împrejmuite de garduri cu pârleazuri.
Miercuri, 28 septembrie, elevii au vizitat Parcul Național Retezat , unde împreună cu doamna biolog  Claudia Dănău și domnul Alin Ivașcu  au fost rangeri pentru o zi . În această aventură fascinantă, au descoperit  valorile primului parc național înființat în România și au văzut în ce constă munca unui ranger.
Cea de-a patra zi din proiect a început cu scurte prezentări ppt despre dezastrele ecologice, despre sortarea deșeurilor, realizate sub îndrumarea doamnei  înv. Diaconu Marilena, domnului inginer de sistem Ivan Gheorghe și domnului prof. Ursuța Paul. Elevii au lucrat atât individual, cât și în grupe internaționale, fiind implicați în activități de energizare . În încheiere aceștia au fost provocați să răspundă la diverse întrebări  în Quizizz.
Ultima zi din proiect a avut ca temă prezentarea unor  rețete sănătoase și degustarea unor produse din bucătăria tradițională românească: mămăligă,  sarmale. Și, pentru că orice dietă sănătoasă trebuie însoțită de activități sportive, domnul profesor Amacsinoae Dumitru și doamna profesoară Kakucs Tunde i-au antrenat pe toți cei implicați într-un scurt parcurs aplicativ, urmat de câteva jocuri atractive și un meci de volei.
Atât profesorii, cât și elevii au participat cu interes la toate activitățile propuse și au  fost impresionați de frumusețile naturale  specifice zonei  noastre , de bunătatea și de ospitalitatea românilor, după cum au scris chiar ei pe Facebookul Școlii Nr 33 din Sosnowiec – Polonia. Ca ”desert” la plecare au vizitat și Castelul Corvinilor, ce impresionează turiștii prin farmecul său aparte. 



